Automaattisesta nopeusvalvonnasta vastaava poliisipomo väittää yhä, että kuljettajan tulee varmistaa, mikä liikennemerkki piilee lumen alla.

Ylikomisario Dennis Pasterstein ei anna periksi tavastaan tulkita lakia. DENNISPASTERSTEIN.COM

Poliisin liikenneturvallisuuskeskuksen johtaja, ylikomisario Dennis Pasterstein ei hyväksy rikosprofessori Matti Tolvasen lausuntoa siitä, että vastuu liikennemerkin havaittavuudesta on sen asettajalla eli tienpitäjällä.

Pasterstein twiittasi näkemyksensä tiistaina pian sen jälkeen, kun Iltalehti oli uutisoinut professori Matti Tolvasen sekä Liikkuvan poliisin perinneyhdistyksen kannanoton liikennemerkkeihin, joiden sisältöä ei lumen tai muutoin huonon kunnon vuoksi pysty näkemään.

Twiittaa vastaan

”Kuljettajalla on selonottovelvollisuus voimassaolevista liikennesäännöistä tieliikennelain 3 mukaan”, Pasterstein kommentoi twiitissään.

Samaan twiittiin hän liitti IL:n tuoreen uutisen, jossa professori Tolvanen esitti huolensa siitä, että ”liikenteen valvonnan suuntaamisesta vastaava korkea poliisiviranomainen esittää lakiin perustumattomia kannanottoja”.

”Ei tunne lakia”

Itä-Suomen yliopiston rikos- ja prosessioikeuden professori Matti Tolvanen hymähtää kuullessaan Pastersteinin ”vastaväitteestä”.

– Hän ei tunne rikoslakia, eikä ymmärrä, mistä on kysymys. Tieliikennelakikaan ei ole hänen kannallaan, Tolvanen toteaa.

Matti Tolvanen kertoo keskustelleensa asiasta lukuisilla syyttäjäkursseilla useiden syyttäjien kanssa. Hänen mukaansa syyttäjien kanta on hyvin yksiselitteinen: Sakot on peruttu tapauksissa, joissa liikennemerkistä ei ole saanut selvää.

– Se, joka säännön asettaa, on velvollinen asettamaan sen niin, että se on havaittavissa. Tämä on päivänselvä asia.

Rikosoikeuden professori Matti Tolvanen naurahtaa ylikomisario Dennis Pastersteinin näkemyksille. AL

”Heikentää uskottavuutta”

Professori luonnehtii liikenneturvallisuuskeskuksen johtajan tuoreinta kannanottoa ”emämunaukseksi”.

– Tämä ei ole ensimmäinen kerta, kun hänen näkemyksenä ei vastaa lakia.

– Tällainen kyllä heikentää poliisin uskottavuutta, Tolvanen katsoo.